b'\n_START_ARTICLE_\n25. septemberplassen\n_START_PARAGRAPH_\n25. septemberplassen er en roman av Dag Solstad, utgitt i 1974._NEWLINE_Nesten hele handlingen er lagt til Halden, og mesteparten til \xc3\xa5rene mellom 1960 og 1972. Sentralt i romanen st\xc3\xa5r skjebnen og utviklingen til de tre br\xc3\xb8drene Egil, Axel og Inge Nyland. Inge og Axel blir kommunister, og deltar med ulikt engasjement i ml-bevegelsen, som ogs\xc3\xa5 Solstad var en del av. Egil er sosialdemokrat som sin far H\xc3\xa5kon._NEWLINE_Romanens tittel henspiller p\xc3\xa5 datoen 25. september 1972, da flertallet i en folkeavstemning sa Nei til norsk medlemskap i EEC, som EU het den gangen. Nei-flertallet kom p\xc3\xa5 tross av at ledelsen i Arbeiderpartiet, ikke minst statsminister Trygve Bratteli, satte mye inn p\xc3\xa5 et norsk medlemskap. Axel og s\xc3\xa6rlig Inge Nyland mener at lederne i Arbeiderpartiet og LO har sveket arbeiderklassens interesser gjennom samarbeidet med bedriftseierne._NEWLINE_I et kapittel i boken beskriver Solstad eierne og ledelsen av papirfabrikken Saugbrugsforeningen, og hvordan disse stadig vekk presser kommunen til \xc3\xa5 gi bedriften tillatelse til \xc3\xa5 bygge ut strandomr\xc3\xa5der til industri og havneanlegg. Solstad beskriver ogs\xc3\xa5 hvordan styret og eierne av fabrikken har sine posisjoner p\xc3\xa5 grunn av sine forfedres disposisjoner, ikke sin egen dyktighet.'